CELEX: 32014D0245
Language: da
Date: 2014-04-28 00:00:00
Title: 2014/245/EU: Kommissionens gennemførelsesafgørelse af 28. april 2014 om anerkendelse af, at Brasiliens retlige og tilsynsmæssige rammer er ækvivalente med kravene i Europa-Parlamentets og Rådets forordning (EF) nr. 1060/2009 om kreditvurderingsbureauer  EØS-relevant tekst

3.5.2014   
            
            
               DA
            
            
               Den Europæiske Unions Tidende
            
            
               L 132/65
            
         KOMMISSIONENS GENNEMFØRELSESAFGØRELSE
   af 28. april 2014
   om anerkendelse af, at Brasiliens retlige og tilsynsmæssige rammer er ækvivalente med kravene i Europa-Parlamentets og Rådets forordning (EF) nr. 1060/2009 om kreditvurderingsbureauer
   (EØS-relevant tekst)
   
      (2014/245/EU)
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1060/2009 af 16. september 2009 om kreditvurderingsbureauer (1), særlig artikel 5, stk. 6, og
   ud fra følgende betragtninger:
   
               (1)
            
            
               Den 22. oktober 2012 gav Kommissionen Den Europæiske Værdipapir- og Markedstilsynsmyndighed (ESMA) et mandat og anmodede om rådgivning med hensyn til den tekniske evaluering af Brasiliens retlige og tilsynsmæssige rammer vedrørende kreditvurderingsbureauer.
            
         
               (2)
            
            
               I sin tekniske rådgivningsudtalelse af 31. maj 2013 konstaterede ESMA, at Brasiliens retlige og tilsynsmæssige rammer vedrørende kreditvurderingsbureauer med hensyn til virkningerne er sammenlignelige med rammerne i forordning (EF) nr. 1060/2009.
            
         
               (3)
            
            
               Ifølge artikel 5, stk. 6, andet afsnit, i forordning (EF) nr. 1060/2009 skal tre betingelser være opfyldt, for at et tredjelands retlige og tilsynsmæssige rammer kan anses for at være ækvivalente med kravene i forordningen.
            
         
               (4)
            
            
               I henhold til den første betingelse skal kreditvurderingsbureauer i tredjelande være underlagt krav om godkendelse eller registrering og effektivt løbende tilsyn og håndhævelse. Brasiliens retlige og reguleringsmæssige rammer for kreditvurderingsbureauer består af regulativ ICVM 521 fra Brasiliens værdipapir- og børskommission (Comissão de Valores Mobiliários (CVM)), som blev vedtaget den 25. april 2012 på grundlag af lov nr. 6.385 af 1976. Den reguleringsmæssige ramme forpligter kreditvurderingsbureauer til at overholde alle bestemmelser i Den Internationale Børstilsynsorganisations (IOSCO's) adfærdskodeks. Alle relevante love og administrative bestemmelser er trådt i kraft. I overensstemmelse med denne reguleringsmæssige ramme skal kreditvurderingsbureauer registreres og er under CVM's løbende tilsyn. Brasiliens retlige og tilsynsmæssige rammer giver CVM en lang række beføjelser til at undersøge, hvorvidt kreditvurderingsbureauerne overholder deres retlige forpligtelser. CMV kan gennemgå og udtage stikprøver fra regnskabsbilag, bøger eller dokumenter samt andet materiale, og den kan anmode om oplysninger eller præciseringer under trussel om bødestraf, uden at dette indskrænker anvendelsen af andre sanktioner. CMV's beføjelser omfatter også beføjelsen til at foretage kontrol med eller uden forudgående varsel med henblik på effektivt at sikre tilsyn med og håndhævelse over for kreditvurderingsbureauerne samt beføjelsen til at anvende sanktioner over for de kreditvurderingsbureauer, som overtræder de gældende bestemmelser. CVM kan pålægge kreditvurderingsbureauerne samt enhver, som direkte medvirker i vurderingsprocessen, en række sanktioner lige fra advarsler, bøder og suspension til sletning af kreditvurderingsbureauets registrering. Hvis CVM konstaterer, at der er begået en forbrydelse, skal den anmelde sagen til anklagemyndigheden. CVM kan efter anmodning deltage i retstvister, som angår værdipapirmarkedet, hvor dens aktiviteter kan spænde fra indsamling af bevismateriale til afgivelse af responsa. Kreditvurderingsbureauerne skal til CVM fremsende dels et indberetningsskema en gang årligt, dels oplyse om specifikke hændelser såsom væsentlige ændringer i metoder, beslutninger om at indstille en kreditvurdering, eller hvis en udsteder har undladt at efterkomme en foreløbig udtalelse i forbindelse med meddelelsen om en transaktion. Pr. september 2013 havde alle kreditvurderingsbureauer fremsendt deres ajourførte indberetningsskemaer til CVM, som også havde modtaget oplysning om specifikke hændelser. CVM har kontrolleret dokumenterne og anmodet et kreditvurderingsbureau om præciseringer i forbindelse med en identificeret interessekonflikt, og denne anmodning blev efterkommet. Samarbejdsaftalen mellem ESMA og CVM indeholder bestemmelser om informationsudveksling vedrørende håndhævelses- og tilsynsforanstaltninger truffet over for kreditvurderingsbureauer med grænseoverskridende aktiviteter. På denne baggrund bør kreditvurderingsbureauer i Brasilien anses for at være underlagt krav om godkendelse eller registrering, som er ækvivalente med kravene i forordning (EF) nr. 1060/2009, og Brasiliens tilsyns- og håndhævelsesforanstaltninger over for kreditvurderingsbureauer må anses for at blive anvendt og håndhævet effektivt.
            
         
               (5)
            
            
               I henhold til den anden betingelse skal kreditvurderingsbureauer i tredjelandet være underlagt retligt bindende bestemmelser, som er ækvivalente med bestemmelserne i artikel 6-12 og bilag I til forordning (EF) nr. 1060/2009, med undtagelse af artikel 6a, 6b, 8a, 8b, 8c og 11a samt punkt 3, litra ba), punkt 3a og punkt 3b i forordningens bilag I, afsnit B. Ved vurderingen af, hvorvidt denne betingelse er opfyldt, bør der tages behørigt hensyn til artikel 2, stk. 1, i Europa-Parlamentets og Rådets forordning (EU) nr. 462/2013 (2) for så vidt angår datoen for anvendelsen af visse bestemmelser i forordning (EF) nr. 1060/2009. Med hensyn til corporate governance kræver Brasiliens retlige og tilsynsmæssige rammer, at kreditvurderingsbureauer i forbindelse med registreringen etablerer en ledelsesstruktur med mindst to ledelsespersoner, hvoraf den ene skal være uafhængig og ansvarlig for bestemmelsernes overholdelse. Brasiliens retlige og tilsynsmæssige rammer, ifølge hvilke IOSCO's adfærdskodeks ikke kan fraviges, forpligter kreditvurderingsbureauer til at indføre passende foranstaltninger til håndtering af interessekonflikter. Et kreditvurderingsbureaus adfærdskodeks skal indeholde bestemmelser om indførelse af mekanismer til at identificere, eliminere, håndtere og oplyse om situationer, som indebærer interessekonflikter. De brasilianske rammer indeholder også udførlige bestemmelser om outsourcing, arkivering og fortrolighed. Kreditvurderingsbureauerne skal etablere en kontrolfunktion med henblik på kontrol af vurderingsmetoder, og Brasiliens retlige og tilsynsmæssige rammer indeholder en lang række offentliggørelseskrav vedrørende kreditvurderinger og vurderingsaktiviteter; kreditvurderingsbureauerne skal eksempelvis udsende deres vurderingsbeslutninger i rette tid og offentliggøre dokumentation om vurderingernes historiske udvikling samt en årlig rapport om deres aktiviteter. Brasiliens retlige og tilsynsmæssige rammer bør derfor med hensyn til virkningerne sidestilles med forordning (EF) nr. 1060/2009 for så vidt angår håndteringen af interessekonflikter, de organisatoriske processer og procedurer, som et kreditvurderingsbureau skal have indført, kvaliteten af kreditvurderinger og kreditvurderingsmetoder, offentliggørelsen af kreditvurderinger og den generelle og periodiske offentliggørelse af kreditvurderingsaktiviteter. De bør give en ækvivalent beskyttelse med hensyn til integritet, gennemsigtighed, god ledelse af kreditvurderingsbureauerne og kreditvurderingsaktiviteternes pålidelighed.
            
         
               (6)
            
            
               I henhold til den tredje betingelse skal tredjelandets retsforskrifter forhindre indblanding fra tredjelandets tilsynsmyndigheder og øvrige offentlige myndigheder i indholdet af kreditvurderingerne og metoderne. En sådan indblanding ville, uanset dens art, stride mod det princip om lovmæssighed, som er anerkendt i den brasilianske forfatning, og som bestemmer, at offentlige myndigheder kun kan handle i henhold til lov. Så vidt det kan vurderes, er der ingen retlige bestemmelser, som giver CVM eller nogen anden offentlig myndighed beføjelse til at påvirke indholdet af kreditvurderinger eller metoder.
            
         
               (7)
            
            
               På baggrund af de gennemgåede faktorer kan betingelserne i artikel 5, stk. 6, andet afsnit, i forordning (EF) nr. 1060/2009 anses som opfyldt af Brasiliens retlige og tilsynsmæssige rammer for kreditvurderingsbureauer. Brasiliens retlige og tilsynsmæssige rammer for kreditvurderingsbureauer bør derfor anses for at være ækvivalente med de retlige og tilsynsmæssige rammer, der er indført ved forordning (EF) nr. 1060/2009. Kommissionen bør på baggrund af oplysninger fra ESMA fortsat følge med i udviklingen i Brasiliens retlige og tilsynsmæssige rammer for kreditvurderingsbureauer og opfyldelsen af de betingelser, som danner grundlag for denne afgørelse.
            
         
               (8)
            
            
               Foranstaltningerne i denne afgørelse er i overensstemmelse med udtalelse fra Det Europæiske Værdipapirudvalg —
            
         VEDTAGET DENNE AFGØRELSE:
   Artikel 1
   Med henblik på anvendelse af artikel 5 i forordning (EF) nr. 1060/2009 anses de gældende retlige og tilsynsmæssige rammer for kreditvurderingsbureauer i Brasilien for at være ækvivalente med kravene i forordning (EF) nr. 1060/2009.
   Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 28. april 2014.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 302 af 17.11.2009, s. 1.
   
      (2)  Europa-Parlamentets og Rådets forordning (EU) nr. 462/2013 af 21. maj 2013 om ændring af forordning (EF) nr. 1060/2009 om kreditvurderingsbureauer (EUT L 146 af 31.5.2013, s. 1).